Ηλίας Μπίσιας

Ο δρ. Ηλίας Γ. Μπίσιας είναι Έλληνας πανεπιστημιακός, νομικός και σύμβουλος έκδοσης του περιοδικού Ναυτικά Χρονικά.

 Βιογραφικά Στοιχεία 
Γεννήθηκε στην Αθήνα στις 14 Ιουνίου 1972 και είναι υιός των δικηγόρων Γεώργιου Μπίσια και Ιωάννας Μπίσια-Τάγαρη. Είναι μέλος του Δικηγορικού Συλλόγου Αθηνών. Έχει έναν αδερφό, τον δικηγόρο Πέτρο Γ. Μπίσια.

Το 2009 επελέγη από το US State Department, στο πλαίσιο του προγράμματος International Visitor Leadership Program (IVLP), προκειμένου να επισκεφτεί τις ΗΠΑ και να ενημερωθεί σε θέματα ναυτικής εκπαίδευσης και ναυτιλιακής πολιτικής.

Το 2021 το Δημοτικό Συμβούλιο του Δήμου Οινουσσών ανακήρυξε ομοφώνως τον δρ. Ηλία Μπίσια επίτιμο δημότη Οινουσσών για την ανάδειξη και προβολή της ναυτοσύνης και της ναυτιλιακής ιστορίας της νήσου.

Μιλάει ελληνικά, αγγλικά και γαλλικά.

 Πανεπιστημιακή Σταδιοδρομία 
Φοίτησε στη Λεόντειο Σχολή, αποφοίτησε από τα Εκπαιδευτήρια Δούκα και έπειτα συνέχισε τις σπουδές του στο Ηνωμένο Βασίλειο όπου σπούδασε νομικά στο Πανεπιστήμιο του Λονδίνου (LL.B στο Queen Mary College), ενώ απέκτησε μεταπτυχιακό δίπλωμα επίσης στα νομικά από το ίδιο Πανεπιστήμιο (LL.M στο London School of Economics), με εξειδίκευση στο διεθνές δίκαιο.

Αναγορεύτηκε Διδάκτωρ του Τμήματος Ναυτιλίας και Επιχειρηματικών Υπηρεσιών του Πανεπιστημίου Αιγαίου, όπου διδάσκει σε προπτυχιακά προγράμματα σπουδών. Σήμερα είναι επίκουρος καθηγητής Διοίκησης & Διαχείρισης Επιχειρήσεων στη Ναυτιλία & στις Θαλάσσιες Μεταφορές, στο Τμήμα Ναυτιλίας & Επιχειρηματικών Υπηρεσιών του Πανεπιστημίου Αιγαίου.

Για σειρά ετών δίδασκε τα μαθήματα της Διεθνούς Ναυτιλιακής Πολιτικής και της Στρατηγικής Επιχειρήσεων στα μεταπτυχιακά προγράμματα σπουδών στη Ναυτιλία του ALBA Graduate Business School (American College of Greece). Είναι επίσης διδάσκων στα προγράμματα εξ'αποστάσεως εκπαίδευσης του Πανεπιστημίου Πειραιώς.

Έχει συμμετάσχει ως ομιλητής σε πολυάριθμες επιστημονικές ημερίδες στην Ελλάδα και στο εξωτερικό και έχει δημοσιεύσει πληθώρα άρθρων σε θέματα μεταφορών, ναυτιλιακής πολιτικής, διαχείρισης κρίσεων, ναυτικής εκπαίδευσης και σύγχρονης ελληνικής ναυτιλιακής ιστορίας.

Το 2023 συντόνισε και συνέγραψε με τον καθ. Γιάννη Θεοτοκά και ομάδα ιστορικών, την επετειακή έκδοση της HELMEPA για τα 40 χρόνια από την ίδρυση της.

 Επαγγελματική Σταδιοδρομία 
Ξεκίνησε την επαγγελματική σταδιοδρομία του το 1994, ως νομικός ερευνητής σε θέματα μεταφορών στο Δικηγορικό γραφείο Harbottle and Lewis, Solicitors στο Λονδίνο. Μετέπειτα διετέλεσε σε συνεργασία με τον καθηγητή Π.Δ. Δαγτόγλου, Νομικός Ανταποκριτής της Ευρωπαϊκής Επιτροπής σε θέματα ελληνικού αεροπορικού δικαίου και πολιτικής.

Από το 1997 έως το 2025, διηύθυνε το περιοδικό «Ναυτικά Χρονικά», το οποίο εκδίδεται από το 1931, και το free-press περιοδικό «Life in Capital A», το οποίο διέκοψε τη λειτουργία του το 2009. Το περιοδικό «Ναυτικά Χρονικά», κατά τη διάρκεια της διεύθυνσής του, κατέκτησε πληθώρα βραβείων, ενώ διακρίθηκε ως το παλαιότερο και εγκυρότερο περιοδικό στον χώρο της ελληνικής ναυτιλίας. Ειδικότερα, τα Ναυτικά Χρονικά έχουν τιμηθεί από την Ακαδημία Αθηνών, το ίδρυμα Μπότση, το Δήμο Αθηναίων, την Ελληνική Ένωση Προστασίας Θαλασσίου Περιβάλλοντος, την Ένωση Ελλήνων Λογοτεχνών, τα Lloyd's Greek Shipping Awards (2017) κα

Από το 2008 είναι επικεφαλής της κριτικής επιτροπής των Βραβείων Ευκράντη, τα οποία θέσπισαν τα Ναυτικά Χρονικά και τα οποία τιμούν, σε ετήσια βάση, τις ναυτιλιακές προσωπικότητες, φορείς και οργανισμούς που διακρίθηκαν. Σήμερα είναι σύμβουλος έκδοσης του ιστορικού περιοδικού της ελληνικής ναυτιλίας.
αριστερά|μικρογραφία|Ο Ηλίας Γ. Μπίσιας κατά τον εναρκτήριο χαιρετισμό στην Ημερίδα «Επιλέγω Ναυτιλία» στο Ίδρυμα Ευγενίδου (1 Απριλίου 2023)
Από το 2018 έως το 2025, διηύθυνε επίσης την επιμορφωτική πρωτοβουλία Isalos.net, η οποία έχει ως κύριο σκοπό τη σύνδεση της ναυτιλιακής κοινότητας με τη νέα γενιά, ενώ παράλληλα αποτελεί μία πλατφόρμα γνώσης για τις εξελίξεις και τις εμπειρίες από τη ναυτιλιακή βιομηχανία και τη ναυτική καθημερινότητα. Το 2021 παρέλαβε από την κριτική επιτροπή των Lloyd’s List Greek Shipping Awards, εκ μέρους της Isalos.net, το βραβείο «Award for Achievement in Education or Training», για τη συνολική συνεισφορά της πρωτοβουλίας στην επιμόρφωση των νέων που επιθυμούν να σταδιοδρομήσουν στη θάλασσα, αλλά και στην διατήρηση ενός σταθερού διαύλου επικοινωνίας ανάμεσα στη ναυτιλιακή βιομηχανία και στη νέα γενιά.

 Παραπομπές